Minister erken probleme in mediese diensteArgieffoto (Foto; DarkoStojanovic, Pixabay) Dr. Aaron Motsoaledi, minister van gesondheid, het erken die land se staatshospitale en staatsbestuurde mediese dienste is in die moeilikheid, maar hy ontken dat dit op die rand van ‘n ineenstorting huiwer. Motsoaledi het gesê die onkologie-krisis in KwaZu lu-Natal, wat kankerlyers in die provinsie weerloos gelaat het, is bykans opgelos met nuwe toerusting wat reeds aangekom het. Motsoaledi het erken die probleem is deur patetiese politieke bestuur van die provinsiale ANC-regering veroorsaak, maar het gesê die skuldiges sal eers aan die pen ry nadat die Menseregtekommissie se verslag oor die kwessie afgehandel en die skuldiges uitgewys is. Die minister het toegegee die staatsbestuurde mediese stelsel is onder groot druk, en het dit toegeskryf aan die groot toename in pasiënte wat van staatsgeriewe gebruik maak. Dit sluit Suid-Afrika se verskaffingsprogram van antiretrovirale middels aan MIV/vigslyers (die grootste ter wêreld) in, asook die hoogs suksesvolle programme om tuberkulose te bestry en die veldtog om die hoeveelheid babas wat by geboorte MIV-positief is, te verminder. Motsoaledi het toegegee dat die situasie in sommige provinsies (spesifiek Noordwes) en sommige hospitale (soos die Tembisa-hospitaal aan die Oos-Rand) haglik is. Hy het bygevoeg die groot hoeveelheid buitelanders wat veral uit die res van Afrika na Suid-Afrikaanse hospitale stroom vir mediese sorg, plaas die stelsel en die belastingbetaler onder groot druk, en moet sensitief behandel word. Hy meen egter aanvaarbare vlakke van mediese sorg word steeds wyd gelewer en verwerp bewerings dat medisyne op groot skaal nie afgelewer word aan staatshospitale nie. Ten spyte van staatshospitale se gesukkel om huidige werkdruk te hanteer, gaan Motsoaledi voort met die infasering van nasionale gesondheidsversekering, met die tersaaklike wetgewing wat aanstaande week voor die kabinet sal dien.